作者:白居易
標題:對酒閑吟，贈同老者
內容:人生七十稀，我年幸過之。遠行將盡路，春夢欲覺時。家事口不問，世名心不思。老既不足歎，病亦不能治。扶持仰婢僕，將養信妻兒。饑飽進退食，寒暄加減衣。聲妓放鄭衛，裘馬脫輕肥。百事盡除去，尚餘酒與詩。興來吟一篇，吟罷酒一卮。不獨適情性，兼用扶衰羸。雲液灑六腑，陽和生四肢。於中我自樂，此外吾不知。寄問同老者，舍此將安歸。莫學蓬心叟，胸中殘是非。